**Likumprojekta „Grozījumi likumā „Par audzinoša rakstura piespiedu līdzekļu piemērošanu bērniem”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2015.gada 13.janvāra sēdē (prot. Nr.2 7.§) dotais uzdevums Tieslietu ministrijai līdz 2015.gada 1.septembrim izstrādāt un iesniegt izskatīšanai Ministru kabinetā grozījumus normatīvajos aktos, nosakot, ka bērnam par administratīvo pārkāpumu prioritāri piemēro audzinoša rakstura piespiedu līdzekļus, savukārt administratīvo sodu piemēro tikai tad, ja audzinoša rakstura piespiedu līdzekļu piemērošana konkrētajā gadījumā nav lietderīga. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojekta mērķis ir novērst praksē konstatētās audzinoša rakstura piespiedu līdzekļu piemērošanas problēmas lietās par nepilngadīgo izdarītajiem administratīvajiem pārkāpumiem, veicinot audzinoša rakstura piespiedu līdzekļu biežāku piemērošanu.  Saskaņā ar spēkā esošajiem normatīvajiem aktiem nepilngadīgai personai, kura ir izdarījusi administratīvo pārkāpumu, var piemērot audzinoša rakstura piespiedu līdzekli vai administratīvo sodu. Izvērtējot normatīvos aktus, kas regulē šo piespiedu līdzekļu piemērošanu nepilngadīgajiem, secināms, ka lēmums par to, kuru no piespiedu līdzekļiem konkrētajā gadījumā piemērot, ir atstāts amatpersonas ziņā. Normatīvie akti nenoteic, par kādiem pārkāpumiem (vai kādiem apstākļiem pastāvot) būtu piemērojami audzinoša rakstura piespiedu līdzekļi un par kādiem – administratīvie sodi. Šādu vadlīniju neesība ir novedusi pie situācijas, kad nepilngadīgajiem, kas izdarījuši administratīvos pārkāpumus, pārsvarā tiek piemēroti administratīvie sodi, nevis audzinoša rakstura piespiedu līdzekļi.  Audzinoša rakstura piespiedu līdzekļi, salīdzinot ar administratīvajiem sodiem, ir vērsti uz bērnu tiesību aizsardzību, bērnu audzināšanu, tiesiskās apziņas veidošanos un pārkāpumu prevenciju. Tādējādi ir svarīgi veicināt audzinoša rakstura piespiedu līdzekļu plašāku piemērošanu bērniem par administratīvajiem pārkāpumiem.  Likumprojektā ietvertais regulējums ir cieši saistīts ar Tieslietu ministrijas izstrādāto likumprojektu „Grozījumi Latvijas Administratīvo pārkāpumu kodeksā”, kas noteic, ka **nepilngadīgajam** par administratīvo pārkāpumu prioritāri piemēro audzinoša rakstura piespiedu līdzekļus, savukārt administratīvo sodu piemēro tikai tad, ja audzinoša rakstura piespiedu līdzekļu piemērošana konkrētajā gadījumā nav lietderīga. Grozījumi Latvijas Administratīvo pārkāpumu kodeksā nodrošina audzinoša rakstura piespiedu līdzekļu plašāku piemērošanu, savukārt likumprojekts nodrošina šā principa ieviešanu praksē, novēršot likuma „Par audzinoša rakstura piespiedu līdzekļu piemērošanu bērniem” (turpmāk – likums) piemērošanas problēmas.  Likumprojektā ietvertās būtiskākās izmaiņas, kas skar audzinoša rakstura piespiedu līdzekļu piemērošanu par bērnu izdarītajiem administratīvajiem pārkāpumiem:  1. Likumprojekts paredz plašākas iespējas pašvaldības administratīvajai komisijai piemērot audzinoša rakstura piespiedu līdzekli par bērna izdarīto administratīvo pārkāpumu. Likuma 4.panta 4.punkts noteic, ka audzinoša rakstura piespiedu līdzekli piemēro bērnam, kurš izdarījis pārkāpumu, attiecībā uz kuru pieņemts lēmums par administratīvā pārkāpuma lietas vai materiālu nosūtīšanu pašvaldības administratīvajai komisijai audzinoša rakstura piespiedu līdzekļu piemērošanai. Šīs normas piemērošana bieži rada neskaidrības, jo no tās izriet, ka pašvaldības administratīvā komisija ir tiesīga lemt par audzinoša rakstura piespiedu līdzekļa piemērošanu tikai gadījumā, ja amatpersona, kura uzsāk adminis­tratīvā pārkāpuma lietvedību, pieņem lēmumu par lietas nosūtīšanu audzinoša rakstura piespiedu līdzekļa piemērošanai. Ja lēmuma pieņemšana administratīvā pārkāpuma lietā ir administratīvās komisijas kompetencē, taču amatpersona nav pieņēmusi lēmumu par lietas nosūtīšanu audzinoša rakstura piespiedu līdzekļa piemērošanai, adminis­tratīvā komisija, saņemot administratīvā pārkāpuma lietu, var lemt tikai par administratīvā soda piemērošanu. Šāda kārtība nonāk pretrunā ar Latvijas Administratīvo pārkāpumu kodeksa 275.panta otro daļu, kas noteic, ka, ja lietu izskata pašvaldības administratīvā komisija, tā var pieņemt arī lēmumu par audzinoša rakstura piespiedu līdzekļu piemērošanu nepilngadīgajiem. Tādēļ dažādās pašvaldībās pastāv dažāda prakse un izpratne par administratīvās komisijas pilnvarām.  Lai novērstu šo problēmu, likumprojekts paredz pašvaldības administratīvajai komisijai lemt par audzinoša rakstura piespiedu līdzekļa piemērošanu arī gadījumā, ja komisijai ir atsūtīta administratīvā pārkāpuma lieta administratīvā soda piemērošanai.  2. Ar likumprojektu ir paredzēts ieviest tiesisku skaidrību attiecībā uz to, kāda procesa ietvaros notiek faktu pārbaude gadījumos, ja pārkāpumu ir izdarījis **bērns** vecumā no 11 līdz 14 gadiem. Šādos gadījumos, ievērojot Latvijas Administratīvo pārkāpumu kodeksa regulējumu, nav pamata uzsākt administratīvā pārkāpuma lietvedību, bet uzsāktā lietvedība ir jāizbeidz, jo nav pārkāpuma subjekta. Lai nodrošinātu amatpersonām iespējas noskaidrot lietā nozīmīgus faktus arī šādos gadījumos, likumprojekts noteic, ka gadījumā, ja pārkāpumu ir izdarījis bērns vecumā no 11 līdz 14 gadiem, institūcija (amatpersona) faktus pārbauda Latvijas Administratīvo pārkāpumu kodeksā noteiktajā kārtībā. Šī norma kalpos par pamatu visu nepieciešamo darbību veikšanai, lai noskaidrotu pārkāpuma izdarīšanas apstākļus.  3. Likumprojekts novērš neskaidrības attiecībā uz dokumentiem, kuri ir jāpieprasa lietā par audzinoša rakstura piespiedu līdzekļu piemērošanu bērnam, kurš ir izdarījis administratīvo pārkāpumu. Likums noteic dokumentus, kas pievienojami lietai, bet šis dokumentu uzskaitījums attiecas tikai uz krimināllietām. Tiesiskās skaidrības nodrošināšanai likumprojekts noteic, ka arī administratīvo pārkāpumu lietās ir jāpieprasa un lietai ir jāpievieno tādi paši dokumenti, kādi ir noteikti attiecībā uz krimināllietām. Praksē daudzas pašvaldības to jau nodrošina, taču ir nepieciešams ieviest skaidrību un vienotu pieeju šajā jomā. Taču likumprojektā ir ietverta atruna, ka dokumentus pievieno lietai, ja tiem ir nozīme lietas pareizā izlemšanā. Šī atruna ir vērsta uz iestādēm uzliktā sloga samazināšanu. Ne visās lietās, lai pieņemtu lēmumu, būs nepieciešams iegūt ziņas, piemēram, par bērna veselības stāvokli vai par sadzīves apstākļiem, tāpēc amatpersonai katrā konkrētajā gadījumā būs jāizvērtē, vai lietai ir jāpievieno kādi no likumā minētajiem dokumentiem.  Papildus likumprojekts paredz, ka dokumentus pieprasa institūcija (amatpersona), kas pilnvarota uzsākt lietvedību administratīvā pārkāpuma lietā vai izskatīt administratīvā pārkāpuma lietu. Pienākums pieprasīt visus nepieciešamos dokumentus gulstas uz amatpersonu, kas ierosina administratīvā pārkāpuma lietu. Taču vienlaikus tiek nodrošināta iespēja arī administratīvajai komisijai, ja nepieciešams, pieprasīt šos dokumentus, ja, piemēram, atsūtītajai lietai nav pievienoti visi nepieciešamie dokumenti.  4. Likumprojekts paredz mainīt lēmuma pieņemšanas noilgumu. Patlaban likums noteic, ka administratīvā komisija pieņem lēmumu izbeigt lietu par audzinoša rakstura piespiedu līdzekļu piemērošanu bērnam, ja līdz pārkāpuma lietas izskatīšanas dienai ir pagājuši divi mēneši, skaitot no pārkāpuma izdarīšanas dienas. Šāds noilguma termiņš praksē rada problēmas, jo nereti lietas izmeklēšana, nepieciešamo dokumentu pievienošana lietai un lietas nosūtīšana administratīvajai komisijai prasa ilgāku laiku. Tas savukārt noved pie situācijas, kad amatpersona ir spiesta procesu pabeigt saskaņā ar Latvijas Administratīvo pārkāpumu kodeksu, jo lēmuma pieņemšana par audzinoša rakstura piespiedu līdzekļa piemērošanu nav iespējama ierobežota laika dēļ. Lai nodrošinātu to, ka lēmums par to, vai nepilngadīgajam par izdarīto pārkāpumu būtu piemērojams administratīvais sods vai audzinoša rakstura piespiedu līdzeklis, tiek balstīts uz lietas apstākļiem, **bērna** personību utt., nevis tikai uz nepieciešamību iekļauties procesuālajos termiņos, likumā noteiktais noilguma termiņš ir jāprecizē.  Likumprojekts paredz lēmuma pieņemšanas noilguma termiņu skaitīt no lietas materiālu saņemšanas administratīvajā komisijā.  5. Likumprojekts paredz pagarināt administratīvās komisijas lēmuma pārsūdzēšanas termiņu, 10 dienu termiņu aizstājot ar 10 darba dienu termiņu. Šāds termiņš ir izvēlēts pēc analoģijas ar lēmuma administratīvā pārkāpuma lietā pārsūdzēšanas termiņu.  6. Likumprojekts paredz papildu instrumentu administratīvajām komisijām darbā ar bērniem, kuri apzināti izvairās no piemērotā audzinoša rakstura piespiedu līdzekļa izpildes. Šobrīd likums noteic, ka, ja bērns apzināti izvairās no lēmuma par audzinoša rakstura piespiedu līdzekļa piemērošanu izpildes, tiesnesis vai administratīvā komisija var aizstāt piemēroto audzinoša rakstura piespiedu līdzekli ar stingrāku piespiedu līdzekli. Taču administratīvo komisiju iespējas piemērot stingrāku līdzekli ir samērā ierobežotas, jo daļu no audzinoša rakstura piespiedu līdzekļiem var piemērot tikai tiesa. Lai nodrošinātu iespēju katrā konkrētā gadījumā piemērot efektīvāko piespiedu līdzekli, likumprojekts paredz, ka gadījumā, ja administratīvā komisija ir izsmēlusi savas iespējas piemērot stingrāku audzinoša rakstura piespiedu līdzekli, tā var lūgt tiesu piemērot kādu no līdzekļiem, kas nav administratīvās komisijas kompetencē. Šādā gadījumā administratīvajai komisijai tiesā ir jāiesniedz motivēts lūgums. Šajā lūgumā ir jāpamato, ka ir iestājušies likumā noteiktie apstākļi, proti, bērns apzināti izvairās no lēmuma izpildes un administratīvā komisija ir izsmēlusi savas iespējas piemērot stingrāku audzinoša rakstura piespiedu līdzekli. Tiesai, izskatot administratīvās komisijas lūgumu, būs jāizvērtē, vai ir iestājušies likumā minētie apstākļi un vai stingrāka audzinoša rakstura piespiedu līdzekļa piemērošana konkrētajā gadījumā būs efektīva un sasniegs audzinoša rakstura piespiedu līdzekļu mērķus (proti, vai šis līdzeklis atturēs bērnu no pretlikumīgām darbībām, nostiprinās bērnā sabiedrības interesēm atbilstošas vērtības un reintegrēs bērnu sabiedrībā).  7. Papildus likumprojektā ir ietvertas normas, kas nosaka rīcību gadījumos, kad lietā nav bērna paskaidrojuma, precizē izlīguma noformēšanas kārtību, kā arī precizē tiesas sēdes un administratīvās komisijas sēdes dalībnieku uzskaitījumu, policijas inspektoru aizstājot ar policijas pārstāvi. |
| 3. | Projekta izstrādē iesaistītās institūcijas | Likumprojekta izstrādes gaitā uzklausīts pašvaldību viedoklis par audzinoša rakstura piespiedu līdzekļu plašāku piemērošanu par bērnu izdarītajiem administratīvajiem pārkāpumiem. Pašvaldības atbalsta ideju par audzinoša rakstura piespiedu līdzekļu plašāku piemērošanu.  Papildus likumprojekta izstrādes gaitā notika tikšanās ar Rīgas domes Administratīvās komisijas Bērnu lietu apakškomisijas, Rīgas domes Labklājības departamenta, Rīgas pašvaldības policijas, Valmieras pašvaldības, kā arī nevalstisko organizāciju pārstāvjiem. Tikšanās ietvaros apspriesti audzinoša rakstura piespiedu līdzekļu piemērošanas problēmjautājumi un iespējamie risinājumi. |
| 4. | Cita informācija | Nav. |
|  | | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojektā ietvertais regulējums skars:  1) **Bērni**, kuri ir izdarījuši administratīvos pārkāpumus;  2) **Bērnu** pārstāvjus;  3) Valsts un pašvaldību iestādes, kuras veic administratīvā pārkāpuma lietvedību, pašvaldību administratīvās komisijas. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |
|  | | |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Likumprojekts ir saistīts ar likumprojektu „Grozījumi Latvijas Administratīvo pārkāpumu kodeksā”, kas noteic, ka bērnam par administratīvo pārkāpumu prioritāri piemēro audzinoša rakstura piespiedu līdzekļus, savukārt administratīvo sodu piemēro tikai tad, ja audzinoša rakstura piespiedu līdzekļu piemērošana konkrētajā gadījumā nav lietderīga.  Grozījumi Latvijas Administratīvo pārkāpumu kodeksā ir izstrādāti un tiek virzīti vienlaikus ar likumprojektu. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Projekts šo jomu neskar. |
| 3. | Cita informācija | Projekts šo jomu neskar. |

|  |  |  |  |  |  |
| --- | --- | --- | --- | --- | --- |
| **1.tabula Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | Projekts šo jomu neskar | | | | |
| A | B | | C | | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. |
| Projekts šo jomu neskar | Projekts šo jomu neskar | | Projekts šo jomu neskar | | Projekts šo jomu neskar |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar | | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar | | | | |
| Cita informācija | Nav. | | | | |
| **2.tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk - starptautiskais dokuments) datums, numurs un nosaukums | | Projekts šo jomu neskar | | | |
| A | | B | | C | |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. | |
| Projekts šo jomu neskar | | Projekts šo jomu neskar | | Projekts šo jomu neskar | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | | Projekts šo jomu neskar | | | |
| Cita informācija | | Likumprojekts paredz pašvaldību administratīvajām komisijām plašākas iespējas piemērot audzinoša rakstura piespiedu līdzekļus bērniem par izdarītajiem administratīvajiem pārkāpumiem, kas atbilst Apvienoto Nāciju Organizācijas Konvencijai par bērna tiesībām, Apvienoto Nāciju Organizācijas vadlīnijām par nepilngadīgo noziedzības prevenciju, Apvienoto Nāciju Organizācijas Minimālajiem standartnoteikumiem par nepilngadīgo justīcijas administrēšanu, Eiropas Padomes Ministru komitejas vadlīnijām par bērniem draudzīgu tiesisko vidi, Eiropas Padomes Ministru komitejas rekomendācijai Rec(2003)20 dalībvalstīm par jauniem veidiem, kā novērst nepilngadīgo noziedzību un par nepilngadīgo tiesvedības sistēmas nozīmi, kā arī Eiropas Padomes Ministru komitejas rekomendācijai CM/Rec(2008)11 dalībvalstīm par Eiropas noteikumiem attiecībā uz nepilngadīgo sodīšanu. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta saskaņā ar Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā”, sagatavojot un publicējot paziņojumu par līdzdalības procesu. |
| 2. | Sabiedrības līdzdalība projekta izstrādē | Likumprojekts kopā ar sākotnējās ietekmes novērtējuma ziņojumu (anotāciju) 2015. gada 11. martā tika ievietots Tieslietu ministrijas mājas lapā internetā [www.tm.gov.lv](http://www.tm.gov.lv) sadaļā „Sabiedrības līdzdalība”, aicinot sabiedrību rakstveidā izteikt savu viedokli par likumprojektu līdz 2015.gada 27.martam. |
| 3. | Sabiedrības līdzdalības rezultāti | Viedokļi par likumprojektu netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pašvaldību administratīvās komisijas. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar likumprojektu netiek izveidotas jaunas iestādes. Likumprojekts paredz jaunu uzdevumu tiesām izskatīt administratīvo komisiju lūgumus par stingrāku audzinoša rakstura piespiedu līdzekļu piemērošanu. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

24.08.2015. 15:18

2 129

N. Laveniece-Straupmane

67036908; Natalija.Laveniece-Straupmane@tm.gov.lv